Broj: 711-I-1937-P-182-21/23-08-23

Zagreb, 22. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom prijave mogućeg sukoba interesa dužnosnika Siniše Ljubojevića, zamjenika gradonačelnika Grada Ogulina**,na 25. sjednici, održanoj 22. rujna 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Siniše Ljubojevića, zamjenika gradonačelnika Grada Ogulina, u odnosu na okolnost podnošenja izvješća o imovinskom stanju dužnosnika povodom stupanja na dužnost zamjenika gradonačelnika Grada Ogulina, u odnosu na okolnost korištenja vozila u vlasništvu trgovačkog društva Info grupa d.o.o. te u odnosu na okolnost obavljanja drugih poslova u smislu redovitog i stalnog zanimanja za vrijeme obnašanja dužnosti zamjenika gradonačelnika Grada Ogulina, neće se pokrenuti s obzirom da iz dokumentacije i zaprimljenih očitovanja ne proizlazi da je u postupanju dužnosnika** **došlo do moguće povrede odredbi ZSSI-a.**

Obrazloženje

Povjerenstvo je dana 9. kolovoza 2021. zaprimilo prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-4261-P-182/21-01-2. U predmetnoj prijavi u bitnom se navodi da Siniša Ljubojević po stupanju na dužnost zamjenika gradonačelnika Grada Ogulina nije podnio imovinsku karticu te da on ili njegova životna partnerica koriste automobil trgovačkog društva Info grupa d.o.o. reg. oznake ………. koja izvodi radove za HEP pri čemu je Siniša Ljubojević zaposlenik HEP-a, Elektra Ogulin.

Člankom 3. stavkom 1. točkom 38. ZSSI-a propisano je da su župani i gradonačelnik Grada Zagreba i njihovi zamjenici dužnosnici u smislu toga Zakona, a točkom 39. istoga članka ZSSI-a propisano je da su gradonačelnici, općinski načelnici i njihovi zamjenici dužnosnici u smislu toga Zakona.

Uvidom u Registar dužnosnika, kojeg vodi Povjerenstvo, utvrđeno je da je Siniša Ljubojević obnašao dužnost zamjenika župana Karlovačke županije u mandatu 2013. do 2017. te da trenutno obnaša dužnost zamjenika gradonačelnika Grada Ogulina počevši od 25. svibnja 2021. Slijedom navedenog, povodom obnašanja navedene dužnosti, Siniša Ljubojević bio je u obvezi postupati sukladno odredbama ZSSI-a.

U tijeku postupka Povjerenstvo je izvršilo uvid u prijavu od 9. kolovoza 2021., Registar dužnosnika, Registar imovinskih kartica, dopis trgovačkog društva Info grupa d.o.o. od 28. listopada 2021., dopis trgovačkog društva HEP - Operator distribucijskog sustava d.o.o. od 19. srpnja 2023. s prilogom te dopis Grada Ogulina od 11. kolovoza 2023. KLASA: 081-01/23-01/01, URBROJ: 2133-2-01/01-23-2.

Uvidom u Registar imovinskih kartica utvrđeno je da je dužnosnik Siniša Ljubojević 21. lipnja 2021. podnio izvješće o imovinskom stanju dužnosnika povodom stupanja na dužnost te je dopisom od 7. kolovoza 2021. zatražio od Povjerenstva da se isto izvješće ne odobri kako bi mogao dopuniti podatke koje nije naveo zbog tehničkih razloga tijekom prijave. Dužnosnik je naknadno dana 8. listopada 2021. podnio izvješće o imovinskom stanju dužnosnika koje je po odobrenju objavljeno na internetskim stranicama Povjerenstva. U istom je dužnosnik naveo da je u izvanbračnoj zajednici s ………………….., a u rubrici „Podatci o poslovima koje je dužnosnik obavljao 12 mjeseci prije stupanja na dužnost/dužnosti koju je obnašao u prethodnom mandatu“ naveo je zaposlenje u trgovačkom društvu HEP ODS d.o.o. - Elektra Karlovac.

U svrhu utvrđivanja činjenica u postupku iz nadležnosti Povjerenstva od trgovačkog društva Info grupa d.o.o. zatraženo je dopisom Broj: 711-I-1671-P-182/21-02-11 od 19. listopada 2021. očitovanje je li trgovačko društvo Info grupa d.o.o. davalo na korištenje osobni automobil u vlasništvu istog društva reg. oznake ………. ili neko drugo vozilo Siniši Ljubojeviću i/ili ………………. te ako jest, po kojoj osnovi, na temelju koje odluke i kako je isto regulirano.

Trgovačko društvo Info grupa d.o.o. odgovorilo je dopisom, koji je u Povjerenstvu zaprimljen 28. listopada 2021., u kojem je navedeno da osobe navedene u dopisu Povjerenstva nisu koristile vozilo u vlasništvu trgovačkog društva Info grupa d.o.o. te da navedeno vozilo više nije u vlasništvu tvrtke.

Povjerenstvo je također dopisom od 6. srpnja 2023. Broj: 711-I-1422-P-182-21/23-04-23 od trgovačkog društva HEP - Operator distribucijskog sustava d.o.o. zatražilo očitovanje je li i od kada Siniša Ljubojević, zamjenik gradonačelnika Grada Ogulina, zaposlen ili bio zaposlen i u kojem razdoblju u tom trgovačkom društvu, na kojim radnim mjestima te u kojem je iznosu primao plaću za navedeno.

Trgovačko društvo HEP - Operator distribucijskog sustava d.o.o. na spomenuto je traženje odgovorilo dopisom od 19. srpnja 2023. uz koji je dostavljen tablični pregled zaposlenja Siniše Ljubojevića u tom trgovačkom društvu od 15. ožujka 2007. do danas.

Uvidom u dostavljeni pregled Povjerenstvo je utvrdilo da su dužnosniku Siniši Ljubojeviću mirovala prava iz radnog odnosa radi profesionalnog obavljanja dužnosti u razdoblju od 1. lipnja 2013. do 31. srpnja 2017. te ponovno od 1. listopada 2021. do danas.

Nadalje, Povjerenstvo je od Grada Ogulina dopisom Broj: 711-I-1600-P-182-21/23-06-23 od 2. kolovoza 2023. zatražilo dostavu očitovanja o načinu obnašanja dužnosti (profesionalno ili volonterski) Siniše Ljubojevića, zamjenika gradonačelnika Grada Ogulina te je li u tom smislu bilo promjena u načinu obnašanja dužnosti počevši od 25. svibnja 2021.

Grad Ogulin se na navedeno traženje očitovao dopisom od 11. kolovoza 2023. KLASA: 081-01/23-01/01, URBROJ: 2133-2-01/01-23-2, u kojem je navedeno da je Siniša Ljubojević stupio na dužnost zamjenika gradonačelnika Grada Ogulina 25. svibnja 2021. te da je sukladno obavijesti o načinu obnašanja dužnosti istu od 25. svibnja 2021. do 30. rujna 2021. obnašao bez zasnivanja radnog odnosa (volonterski) te da temeljem obavijesti o promjeni načina obnašanja dužnosti zamjenika gradonačelnika Grada Ogulina istu od 1. listopada 2021. obnaša profesionalno.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 10. stavkom 1. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Sukladno članku 23. ZSSI-a Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, odmah po zaprimanju istoga, na početku mandata, kod svake bitne promjene imovinskog stanja te na kraju mandata, a prije unosa podataka u Registar dužnosnika i njihove objave na internetskim stranicama Povjerenstva.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Povjerenstvo povodom svega navedenog utvrđuje da je dužnosnik Siniša Ljubojević, zamjenik gradonačelnika Grada Ogulina, podnio izvješće o imovinskom stanju dužnosnika povodom stupanja na navedenu dužnost. Naime, isti je 21. lipnja 2021. podnio izvješće o imovinskom stanju dužnosnika povodom stupanja na dužnost te je dopisom od 7. kolovoza 2021. zatražio od Povjerenstva da se isto izvješće ne odobri kako bi mogao dopuniti podatke koje nije naveo zbog tehničkih razloga tijekom prijave da bi naknadno 8. listopada 2021. podnio izvješće o imovinskom stanju dužnosnika koje je po odobrenju Povjerenstva i objavljeno na internetskim stranicama istoga.

Nadalje, Povjerenstvo je iz dostavljenog očitovanja trgovačkog društva Info grupa d.o.o. utvrdilo da dužnosnik Siniša Ljubojević i osoba s kojom je u izvanbračnoj zajednici nisu koristili automobil u vlasništvu tog trgovačkog društva.

Povjerenstvo naposljetku ističe da je iz dostavljene dokumentacije trgovačkog društva HEP - Operator distribucijskog sustava d.o.o. i očitovanja Grada Ogulina razvidno da dužnosniku Siniši Ljubojeviću miruju prava iz radnog odnosa u trgovačkom društvu HEP - Operator distribucijskog sustava d.o.o. od 1. listopada 2021. te da je isti od stupanja na dužnost zamjenika gradonačelnika Grada Ogulina 25. svibnja 2021. do 30. rujna 2021. volonterski obnašao navedenu dužnost te da od 1. listopada 2021. istu dužnost obnaša profesionalno. Također je utvrđeno da su dužnosnikova prava iz radnog odnosa u trgovačkom društvu HEP - Operator distribucijskog sustava d.o.o. mirovala i u razdoblju obnašanja dužnosti zamjenika župana Karlovačke županije.

Sukladno utvrđenjima iz spisa, Povjerenstvo nalazi da u postupanju dužnosnika Siniše Ljubojevića nije došlo do moguće povrede odredbi ZSSI-a. Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Dužnosnik Siniša Ljubojević, osobnom dostavom
2. Podnositelju prijave, na adresu iz prijave
3. Objava na internetskoj stranici Povjerenstva
4. Pismohrana